ШэрыIужь Анатолэ ягу къагъэкIыж
КъБР-м и цIыхубэ артист, республикэм гъуазджэхэмкIэ щIыхь зиIэ и лэжьакIуэ, «ЩIыхьым и дамыгъэ» орденымрэ «И лэжьыгъэфIым папщIэ» медалымрэ зыхуагъэфэща ШэрыIужь Анатолэ и фэеплъ пшыхь щекIуэкIащ КъБР-м и Театр лэжьакIуэхэм я зэгухьэныгъэм. Ар къызэрагъэпэщащ артист икIи режиссёр цIэрыIуэр къызэралъхурэ илъэс 80 щрикъум ирихьэлIэу.
Зэхыхьэм зыкърагъэхьэлIащ Анатолэ къыдэлэжьахэм, и Iыхьлыхэмрэ благъэхэмрэ, къэзыцIыхуу щыта и къуажэгъухэм.
Театрым и лэжьакIуэхэм я зэгухьэныгъэм и унафэщI Фырэ Майе пшыхьыр къыщызэIуихым жиIащ артист, режиссёр Iэзэр пасэу дунейм ехыжами, гъащIэм лъэужь дахэ къызэрыщинар, цIыхухэм фIыкIэ ягу къызэринар. Ар кIэщIу къытеувыIащ ШэрыIужьым и гъащIэмрэ и гуащIэмрэ:
— Аруан районым хыхьэ Псыгуэнсу къуажэм къыщалъхуащ Анатолэ. 1953 гъэм Москва ГИТИС-м и актер факультетым щIэтIысхьащ, адыгэ студием хэту. 1958 гъэм еджапIэр къиухыу Налшык къигъэзэжа нэужь, ЩоджэнцIыкIу Алий и цIэр зезыхьэ Къэбэрдей къэрал драмтеатрым лэжьэн щыщIидзащ. А IэнатIэм пэрытащ 1961 гъэ пщIондэ, ГИТИС-м и режиссёр факультетым щIэтIысхьэжыхукIэ. ЕджапIэр ехъулIэныгъэкIэ къыщиу-хым, Барнаул лэжьакIуэ ягъэкIуащ. КъБАССР-м ЩэнхабзэмкIэ и министерствэм и унафэкIэ Анатолэ Налшык къашэжат. Ар лэжьащ Музыкэ театрым и режиссёру, режиссёр нэхъыщхьэу, художественнэ унафэщIу. ШэрыIужьыр зи IэщIагъэм хуэIэижь режиссёрт. Абы фIыуэ къехъулIэрт ди тхакIуэхэм я пьесэхэм къытращIыкI спектаклхэри дунейпсо классикэри. Анатолэ игъэува оперэхэмрэ опереттэхэмрэ цIыхухэм ягу къинэжащ. Апхуэдэхэщ, Верди Джузеппе и «Травиата», «Риголетто», Леонковало Руджеро и «Паяцы», Бизе Жорж и «Кармен», Къардэн Хьэсэнрэ Балэ Мухьэдинрэ я «Мадинэ» оперэхэр, Листов Константин и «Севастопольский вальс», Модуньо Доменико и «Черный дракон», Эшпай Андрей и «Звезда экрана», Легар Франц и «Цыганская любовь», Портнов Георгий и «Улыбнись, Света», Балэ Мухьэдин и «Шамхьун и фызышэ», Кальман Имре и «Сильва», Фельцман Оскар и «Пусть играет гитара», Штраус Иоганн и «Цыганский барон», Александров Борис и «Свадьба в Малиновке», Молэ Владимир и «КъагъэпцIа псэлъыхъухэр», Легар Франц и «Веселая вдова», Жырыкъ Заур и «Гум и щэхухэр», Портнов Георгий и «Третья весна» опереттэхэр, — жиIащ Майе.
Анатолэ иужьрей илъэсхэм режиссёр нэхъыщхьэу щылэжьа Гуащэ театрым и унафэщI Шумахуэ Владимир япэу къагъэпсэлъащ.
— Ерчэн Леонид, Къардэн Хьэсэн, Балэ Мухьэдин, Анатолэрэ сэрэ къаруушхуэ етхьэлIащ Музыкэ театрыр къызэIухыным. Ар узыщыгуфIыкIын Iуэхут. ШэрыIужьым игъэува спектакль зыбжанэ щагъэлъэгъуащ Ереван къалэм, Къэрэшей-Шэрджэс, Дагъыстэн, Адыгей республикэхэм. Музыкэ театрым и архивым щахъумэ абы и лэжьыгъэ зыбжанэ. Анатолэ хэлъхьэныгъэфI хуищIащ щIыналъэм и щэнхабзэм зегъэужьыным, щIэблэр псэкIэ къулейуэ къэгъэтэджыным. Аращ Къэбэрдей-Балъкъэрым и тхыдэм ШэрыIужь Анатолэ и цIэр дыщэ хьэрфхэмкIэ тхауэ къыщIыхэнар, — жиIащ Шумахуэм. — Анатолэ щыпсэуа унэм и блыным фэеплъ пхъэбгъу фIадзэну и чэзущ, ар къызэралъхурэ илъэс 80, дунейм зэрехыжрэ илъэс 17 щрикъум ирихьэлIэу.
Балетмейстер Гъубжокъуэ Болэт, УФ-м щIыхь зиIэ и артисткэ Таукеновэ Галинэ, КъБР-м гъуазджэхэмкIэ щIыхь зиIэ и лэжьакIуэ Бицу Юрэ, КъБР-м щIыхь зиIэ и артист Къардэн Борис, КъБР-м щIыхь зиIэ и артисткэ Бэгъуэтыж Светланэ я псалъэм къыхагъэщащ зи IуэхущIафэхэр щапхъэу, цIыху Iущу, гъэсауэ, щабэу дунейм тета я лэжьэгъур къазэрыхэмытыжыр ягу къызэреуэр, абы зэрыщыщIэр кIуэтэху нэхъри зэрызыхащIэр, артист, режиссёр Iэзэу зэрыщытам и щыхьэт и спектаклхэр ялъагъуху и фэеплъыр зэрымыкIуэдыжынур.
Режиссёр гъуэзэджэм хужаIа псалъэ гуапэхэм пащащ КъБР-м щIыхь зиIэ и артистхэу Мэршэнкъул Iэдэм, ШэджыхьэщIэ Аслъэнбий, Щэбэтыкъуэ Натбий (Музыкэ театрым и дирижёр нэхъыщхьэ), Жангуразов Мэжид (Балъкъэр къэрал драмэ театрым и унафэщI), ЖьакIэмыхъу КIунэ (УФ-ми КъБР-ми щIыхь зиIэ я артисткэ), Музыкэ театрым и солисткэ Дау Марианнэ (КъБР-м и Профсоюзхэм щэнхабзэмкIэ я рескомым и унафэщI, УФ-м щIыхь зиIэ и артисткэ), Къэжэр Борис (КъБР-м и цIыхубэ артист), Бесчокъуэ Майе (КъБР-м и цIыхубэ артисткэ), Куэт Къанщобий (КъБР-м и цIыхубэ артист), Сафаровэ Тамарэ (КъБР-м щIыхь зиIэ и артисткэ, КъБР-м гъуазджэхэмкIэ щIыхь зиIэ и лэжьакIуэ), Къуныжь Алим (КъБР-м и цIыхубэ артист), Музыкэ театрым и унафэщI Бэрэгъун Руслан, Архэст Хьэсэнбий сымэ. Абыхэм я псалъэм къыхэщащ Анатолэ и лэжьэгъухэм сыт щыгъуи ядэIэпыкъуу, я зэфIэкIхэм зригъэужьу зэрыщытам папщIэ IэфIу ягу къызэринэжар, абы хуэдэхэр зэрызырызыххэр.
Аруан районым щIыпIэ самоуправленэмкIэ и Советым и унафэщI КIущ Валерэрэ Псыгуэнсу къуажэ администрацэм и Iэтащхьэ Къанкъул Хьэчимрэ жаIащ артист, режиссёр гъуэзэджэ къызыхэкIа я къуажэгъум иIа зэфIэкIым зэрыригушхуэр, абы и IуэхущIафэхэр щIэблэм я дежкIэ зэрыщапхъэр, и фэеплъ нэхур и бынхэм — Анзоррэ Залинэрэ — я гъуазэу, абы хуэфащэу зэрыпсэур.
КъБР-м щIыхь зиIэ и артист Мэкъуауэ Хьэсэн къыхилъхьащ Псыгуэнсу къуажэм и уэрамхэм ящыщ зым ШэрыIужь Анатолэ и цIэр фIащыну. Зэхуэсахэри абы арэзы техъуащ.
Анатолэ и къуэшым и къуэ Альбертрэ и шыпхъу Фенярэ зэхыхьэр къызэзыгъэпэщахэмрэ абы кърихьэлIахэмрэ фIыщIэ хуащIащ.
УФ-м щIыхь зиIэ и артист, Музыкэ театрым и солист Хъупсырджэн Албэчрэ КъБР-м щIыхь зиIэ и артисткэ Азэмэт Натальерэ ягъэзэщIащ Анатолэ фIыуэ илъагъуу щыта уэрэдхэр.
ТЕКIУЖЬ Заретэ.
